### NN 78/2017 (9.8.2017.), Odluka o općinskim porezima Općine Cerna

Općina Cerna

1953

Na temelju članka 35. Zakona o lokalnoj i područnoj (regionalnoj) samoupravi (»Narodne novine« broj 33/1, 60/01, 129/05, 125/08, 36/09, 150/11, 144/12, 19/13 i 137/15), članka 20. i 42. Zakona o lokalnim porezima (»Narodne novine« broj 115/16) i članka 29. Statuta Općine Cerna (»Službeni vjesnik« Vukovarsko-srijemske županije broj 13/09), Općinsko vijeće Općine Cerna na 2. sjednici, održanoj 24. srpnja 2017. donosi

ODLUKU

O OPĆINSKIM POREZIMA

I. OPĆE ODREDBE

Članak 1.

Ovom Odlukom utvrđuju se vrste poreza koji pripadaju Općini Cerna, visina poreza, osnovica i visina porezne stope, obveznici plaćanja te način obračuna i plaćanja poreza u skladu sa Zakonom o lokalnim porezima.

Članak 2.

Općinski porezi plaćaju se na području Općine Cerna (naselja: Cerna i Šiškovci) i prihod su proračuna Općine Cerna.

II. VRSTE POREZA

Članak 3.

Općinski porezi Općine Cerna su:

1. prirez porezu na dohodak

2. porez na potrošnju

3. porez na kuće za odmor

4. porez na korištenje javnih površina

5. porez na nekretnine.

1. Prirez porezu na dohodak

Članak 4.

Prirez porezu na dohodak plaćaju obveznici poreza na dohodak čije je prebivalište ili uobičajeno boravište na području Općine Cerna.

Članak 5.

Prirez porezu na dohodak plaća se po stopi od 5%.

Osnovica prireza porezu na dohodak je porez na dohodak.

Poslove u vezi s utvrđivanjem i naplatom prireza porezu na dohodak obavlja Ministarstvo financija, Porezna uprava.

2. Porez na potrošnju

Članak 6.

Porez na potrošnju plaća se na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima, a koji se nalaze na području Općine Cerna, po stopi od 3%.

Članak 7.

Obveznici poreza na potrošnju je pravna i fizička osoba koja pruža ugostiteljske usluge na području Općine Cerna.

Članak 8.

Osnovicu poreza na potrošnju čini prodajna cijena pića koje se proda u ugostiteljskim objektima, a u koju nije uključen porez na dodanu vrijednost.

Članak 9.

Obračunsko razdoblje poreza na potrošnju je od prvog do posljednjeg dana u mjesecu.

Porez na potrošnju iskazuje se na obrascu PP-MI-PO i predaje do 20. dana u mjesecu za prethodni mjesec.

Poslove u vezi s utvrđivanjem i naplatom poreza na potrošnju obavlja Porezna uprava.

3. Porez na kuće za odmor

Članak 10.

Porez na kuće za odmor plaćaju pravne i fizičke osobe koje su vlasnici kuća za odmor, a koje se nalaze na području Općine Cerna.

Kućom za odmor ne smatraju se gospodarske zgrade koje služe za smještaj poljoprivrednih strojeva, oruđa i drugog pribora.

Članak 11.

Porez na kuće za odmor plaća se u visini od 12 kuna/m2 korisne površine kuće za odmor.

Članak 12.

Porez na kuće za odmor ne plaća se:

a) na kuće za odmor koje se ne mogu koristiti zbog ratnih razaranja i prirodnih nepogoda (poplava, požara, potreba) te starosti i trošnosti,

b) na kuće za odmor za vrijeme dok su u njima smješteni prognanici i izbjeglice,

c) na odmarališta u vlasništvu jedinica lokalne i područne (regionalne) samouprave koja služe za smještaj djece u dobi do 15 godina.

Članak 13.

Obveznici poreza na kuće za odmor dužni su nadležnoj Poreznoj upravi dostaviti podatke o kućama za odmor koji se odnose na mjesto gdje se objekti nalaze, korisnu površinu istih, kao i podatke o poreznom obvezniku, najkasnije do 31. ožujka godine za koju se utvrđuje porez.

Porez na kuće za odmor plaća se godišnje, u roku od 15 dana od dostave rješenje o utvrđivanju toga poreza.

4. Porez na korištenje javnih površina

Članak 14.

Porez na korištenje javnih površina plaćaju pravne i fizičke osobe koje koriste javne površine temeljem ugovora o zakupu.

Članak 15.

Pod javnom površinom smatraju se javne zelene površine, parkovi, trgovi, sajmovi, tržnice, igrališta i javne prometne površine, te druge javne površine u nadležnosti Općine Cerna na kojim se nalaze montažni ili zidani objekti, a koje se može iznajmiti.

Članak 16.

Porez na korištenje javnim površinama na području Općine Cerna plaća se po m2 korisne površine, a osnovica poreza je svota zakupnine, a porez se plaća po stopi od 20%.

Članak 17.

Porez na korištenje javnih površina plaća se u roku od 15 dana od dana dostave rješenja o utvrđivanju poreza na korištenje javnih površina, a kojeg dostavlja nadležno porezno tijelo, na temelju Registra obveznika kojeg vodi Općina Cerna.

5. Porez na nekretnine

Članak 18.

Posebnom odlukom Općinskog vijeća Općine Cerna utvrdit će se sva pitanja vezana za utvrđivanje i naplatu poreza na nekretnine, sukladno odredbama Zakona o lokalnim porezima, a ista odluka će se donijeti do 30. studenog 2017. godine.

III. ZAJEDNIČKE ODREDBE

Članak 19.

Općina Cerna poslove utvrđivanja, evidentiranja, nadzora, naplate i ovrhe radi naplate poreza na potrošnju, poreza na kuće za odmor i poreza na korištenje javnih površina u cijelosti prenosi na Ministarstvo financija, Poreznu upravu.

Poreznoj upravi za obavljanje poslova iz stavka 1. ovog članka pripada naknada u iznosu 5% ukupno naplaćenih prihoda.

Članak 20.

Utvrđivanje, evidentiranje, nadzor, naplatu i ovrhu radi naplate poreza na nekretnine provodit će Općina Cerna.

Članak 21.

Ovlašćuje se nadležna organizacija platnog prometa zadužena za naplatu javnih prihoda (FINA) da naknadu Ministarstvu financija, Poreznoj upravi iz članka 19. stavak 2. ove Odluke obračuna i uplati u Državni proračun i to do zadnjeg dana u mjesecu za protekli mjesec.

Članak 22.

Ministarstvo financija, Porezna uprava dužna je do 15. dana u mjesecu, za prethodni mjesec, Općini Cerna dostavljati zbirna izvješća o utvrđenim i naplaćenim porezima.

IV. PRIJELAZNE I ZAVRŠNE ODREDBE

Članak 23.

Kaznene i prekršajne odredbe te odredbe o zastari, obnovi postupka i žalbenom postupku propisane Zakonom o lokalnim porezima jednako se primjenjuju i za poreze propisane ovom Odlukom.

Članak 24.

Ova Odluka stupa na snagu osmog dana od dana objave u »Službenom vjesniku« Vukovarsko-srijemske županije.

Članak 25.

Postupci utvrđivanja poreza na kuće za odmor započeti po Zakonu o lokalnim porezima (»Narodne novine« broj 115/16) i ovoj Odluci, a koji nisu dovršeni do 1. siječnja 2018. godine dovršit će se po odredbama Zakona o lokalnim porezima i ove Odluke o općinskim porezima Općine Cerna.

Članak 26.

Odredbe članaka 10. – 13. ove Odluke prestaju važiti 1. siječnja 2018. godine.

Članak 27.

Danom stupanja na snagu ove Odluke prestaje važiti Odluka o općinskim porezima Općine Cerna klasa: 410-01/02-01/11, urbroj: 2188/10-02-02/1 od 8. svibnja 2002. (»Službeni vjesnik« Vukovarsko-srijemske županije, broj 6/02) i Odluka o prirezu porezu na dohodak klasa: 410-01/02-01/9, urbroj: 2188/10-02-02/1od 1. ožujka 2002. (»Narodne novine« broj 24/02).

Članak 28.

Ova Odluka objavit će se u »Narodnim novinama i »Službenom vjesniku« Vukovarsko-srijemske županije.

Klasa: 410-01/17-01/4

Urbroj: 2212/04-02-17/1

Cerna, 24. srpnja 2017.

Predsjednik Općinskog vijeća
 Branko Stojčić, ing., v. r.